作者:白居易
標題:雜曲歌辭：浪淘沙
內容:一泊沙來一泊去，一重浪滅一重生。相攪相淘無歇日，會交山海一時平。白浪茫茫與海連，平沙浩浩四無邊。暮去朝來淘不住，遂令東海變桑田。青草湖中萬里程，黃梅雨裡一人行。愁見灘頭夜泊處，風翻暗浪打船聲。借問江湖與海水，何似君情與妾心。相恨不如潮有信，相思始覺海非深。海底飛塵終有日，山頭化石豈無時。誰道小郎拋小婦，船頭一去沒回期。隨波逐浪到天涯，遷客生還有幾家。卻到帝鄉重富貴，請君莫忘浪淘沙。